প্রধানমন্ত্রীর সোশ্যাল মিডিয়ায় সাফল্যের কথা জানাবেন কৃতী মহিলারা

ওয়েব ডেস্ক: প্রধানমন্ত্রীর (Prime Minister) সোশ্যাল মিডিয়া অ্যাকাউন্ট (Social Media Account) মহিলাদের দখলে চলে যাবে। হ্যাঁ খোদ প্রধানমন্ত্রী নিজেই এই ঘোষণা করেছেন। ৮ মার্চ আন্তর্জাতিক নারী দিবসে (International Womens Day) কৃতী মহিলারা তাঁদের জীবন জয়ের গল্প শোনাবেন ওই প্ল্যাটফর্মে। ‘মন কি বাত’ অনুষ্ঠানে রবিবার প্রধানমন্ত্রী নরেন্দ্র মোদি এই ঘোষণা করেছেন। তাঁর বিভিন্ন সোশ্যাল মিডিয়া অ্যাকাউন্টে মহিলারা তাঁদের কাজ ও অভিজ্ঞতার কথা জানাবেন। অনুপ্রেরণামূলক সেসব কাহিনী শুনে যাতে অন্যরা মনোবল পান সেজন্য এই উদ্যোগ। প্রধানমন্ত্রী বলেন, চলুন আমরা উদযাপন করি। মহিলাদের অদম্য স্পিরিটকে সম্মান জানাই।

তবে এটা প্রথম নয়। ২০২০ সালে ৮ মার্চ একইভাবে সাতজন কৃতী মহিলাকে সোশ্যাল মিডিয়া অ্যাকাউন্ট ব্যবহার করতে দিয়েছিলেন তিনি। এক্স, ইনস্টাগ্রাম ও ইউটিউবে মোদির প্রচুর ফলোয়ার রয়েছেন। সোশ্যাল মিডিয়ায় সবচেয়ে ফলোয়ার থাকা রাষ্ট্রনেতাদের মধ্যে অগ্রগণ্য প্রধানমন্ত্রী। এদিন বক্তব্যে মোদি ফিটনেসের উপর জোর দেন। তিনি জানান গবেষণায় দেখা গিয়েছে আটজনে একজন ওবেসিটিতে ভুগছেন। গতে কয়েক বছরে তা আরও বেড়েছে। শিশুদের মধ্যে এর বৃ্দ্ধি উদ্বেগ বাড়িয়েছে। খাবারে তেলের ব্যবহার কমাতে আবেদন করেছেন তিনি। যেসব ছাত্র ছাত্রী বোর্ড পরীক্ষায় বসছে তাদের চাপ মুক্ত হয়ে খুশি মনে পরীক্ষা দিতে উপদেশ দেন প্রধানমন্ত্রী।